**náVRH**

**Nariadenie vlády**

**Slovenskej republiky**

z ............. 2020,

**ktorým sa vyhlasuje chránený areál Vinište**

Vláda Slovenskej republiky podľa § 21 ods. 1 a 4 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“) nariaďuje:

**§ 1**

**Chránený areál Vinište**

(1) Vyhlasuje sa chránený areál Vinište (ďalej len „chránený areál“).

(2) Chránený areál sa nachádza v okrese Topoľčany v katastrálnom území Podhradie. Celková výmera chráneného areálu je 5,7885 ha.

(3) Hranica chráneného areálu je vymedzená v prílohe č. 1. Hranica chráneného areálu vymedzená geometrickým a polohovým určením sa vyznačuje v katastri nehnuteľností. Mapa a grafické podklady, v ktorých je zakreslená hranica chráneného areálu, sú uložené v Štátnom zozname osobitne chránených častí prírody a krajiny a na Okresnom úrade Topoľčany.

(4) Súčasťou chráneného areálu je územie európskeho významu SKUEV0021 Vinište.[[1]](#footnote-1))

(5) Ciele starostlivosti o chránený areál, opatrenia na ich dosiahnutie a zásady využívania územia upravuje program starostlivosti o chránený areál.

**§ 2**

**Účel a predmet ochrany chráneného areálu**

Účelom vyhlásenia chráneného areálu je zabezpečenie priaznivého stavu predmetu ochrany chráneného areálu, ktorý je uvedený v prílohe č. 2.

**§ 3**

**Stupeň ochrany chráneného areálu**

Na území chráneného areálu platí tretí stupeň ochrany podľa § 14 zákona.

**§ 4**

**Účinnosť**

Toto nariadenie vlády nadobúda účinnosť 1. marca 2020.

Príloha č. 1

k nariadeniu vlády č. .../2020 Z. z.

**VYMEDZENIE HRANIcE CHRÁNENÉHO AREÁLU**

Územie chráneného areálu je vymedzené podľa vektorovej katastrálnej mapy so stavom katastra nehnuteľností k 5. júlu 2016 a podľa digitálnej lesníckej porastovej mapy pre Lesný celok Duchonka, Lesný hospodársky celok Topoľčany (kód plánu GS010) so stavom k
1. januáru 2010, z ktorých bola hranica chráneného areálu prenesená do digitálnej Základnej mapy Slovenskej republiky (SVM50) v mierke 1:50 000.

**Popis hranice chráneného areálu**

Chránený areál sa nachádza juhovýchodne od obce Podhradie, východne od kóty Vinište (s nadmorskou výškou 528 m n. m.). Hranica chráneného areálu začína na juhozápadnom okraji – lomovom bode hranice lesného porastu 3169d. Z tohto bodu pokračuje severne po západnom okraji lesného porastu 3169d až po stret s južnou hranicu lesného porastu 3169a, kde sa otáča západným smerom a južným okrajom porastu 3169 a pokračuje až k lesnej ceste. Hranica potom smeruje po lesnej ceste južným smerom a po približne 280 m sa otáča na východ a končí v jej východiskovom bode na juhozápadnej hranici lesného porastu 3169d.

**Zoznam parciel chráneného areálu**

Okres Topoľčany

Katastrálne územie Podhradie:

3441/1 - časť, 3444 – časť.

**Mapa hranice chráneného areálu Vinište (SKUEV0021 Vinište)**

****

Technickým podkladom na zápis priebehu hranice chráneného areálu do katastra nehnuteľností je zjednodušený operát geometrického plánu.

Odkaz na mapu chráneného areálu v Komplexnom informačnom a monitorovacom systéme:

https://www.biomonitoring.sk/InternalGeoportal/ProtectedSites/DetailSiteMap/63

Príloha č. 2

k nariadeniu vlády č..../2020 Z. z.

**Predmet ochrany CHRÁNENÉHO AREÁLU**

Biotopy európskeho významu: Tr5 Suché a dealpínske travinnobylinné porasty (6190) a Kr2 Porasty borievky obyčajnej (5130).

Poznámka:

Biotopy európskeho významu sú označené v súlade s prílohou č. 1 k vyhláške Ministerstva životného prostredia Slovenskej republiky č. 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov.

1. ) Výnos Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu (oznámenie č. 450/2004 Z. z.). [↑](#footnote-ref-1)